'कृष्ण' के बाद अब 'अर्जुन' अवतार में दिखे यूपी BJP चीफ केशव मौर्य, पोस्टर में चुनाव को बताया महाभारत - After the incarnation of krishna in poster now bjp up chief keshav maurya appears as arjun - AajTak
'कृष्ण' के बाद अब 'अर्जुन' अवतार में दिखे यूपी BJP चीफ केशव मौर्य, पोस्टर में चुनाव को बताया महाभारत
प्रधानमंत्री नरेंद्र मोदी के संसदीय क्षेत्र वाराणसी में यूपी बीजेपी के नवनियुक्त अध्यक्ष केशव प्रसाद मौर्य को कृष्ण अवतार में दिखाए जाने का विवाद अभी खत्म भी नहीं हुआ कि केशव के गृह नगर इलाहाबाद में उन्हें महाभारत के अर्जुन के तौर पर पेश किए जाने की तस्वीरें सामने आई हैं.
अभिषेक रस्तोगी [Edited By: अमित कुमार दुबे]
इलाहाबाद, 16 अप्रैल 2016, अपडेटेड 17 अप्रैल 2016 09:00 IST
इलाहाबाद के बीजेपी नेता डॉ. विक्रम सिंह पटेल की ओर सोशल मीडिया पर जारी किए गए पोस्टरों में केशव प्रसाद मौर्य को अर्जुन के तौर पर महाभारत का युद्ध लड़ते दिखाया गया है. बड़बोले किस्म के विक्रम पटेल ने इन तस्वीरों में खुद को भगवान कृष्ण के रूप में पेश किया है और वह अर्जुनरूपी केशव प्रसाद मौर्य का रथ खींचते हुए नजर आ रहे हैं. विक्रम पटेल की यह पोस्टर सोशल मीडिया पर खूब वायरल हो रहे हैं.
पोस्टर में अर्जुन बने केशव मौर्य के पीछे पीएम नरेंद्र मोदी की फोटो भी शामिल की गई है तो विक्रम ने रथ के ऊपर अपने पिता और बीजेपी के वरिष्ठ नेता करन सिंह पटेल को बैठे हुए दिखाया है. पोस्टर तैयार कराकर उसे सोशल मीडिया पर वायरल करने वाले विक्रम पटेल के पिता करन सिंह पटेल केशव मौर्य के संसदीय क्षेत्र फूलपुर से साल 2009 में लोकसभा का चुनाव भी लड़ चुके हैं.
यूपी की सत्ता से लम्बे अर्से से बेदखल बीजपी जहां सूबे में सियासी ज़मीन तलाशने में लगी हुई है वहीं उसके नेता सस्ती लोकप्रियता पाने और बड़े नेताओं की चाटुकारिता करने के लिए पोस्टरों का सहारा ले रहे हैं. विवादित पोस्टर तैयार कराने वाले विक्रम का कहना है कि यूपी का चुनाव महाभारत के धर्मयुद्ध की तरह है, जिसे अर्जुनरूपी केशव को हर हाल में जीतना ही होगा. केशव इस लड़ाई में खुद को अकेले न समझें, इसलिए उन्होंने खुद को उनके सारथी के तौर पर पेश किया है.
पहले पोस्टर में कृष्ण अवतार में थे मौर्य
इससे पहले केशव मौर्य के श्रीकृष्ण अवतार वाला पोस्टर भी सोशल मीडिया पर वायरल भी हो गया था. महाभारत में द्रौपदी का कौरवों ने चीरहरण किया था, उस वक्त श्रीकृष्ण ने द्रौपदी की रक्षा की थी. बीजेपी के पोस्टर में भी कुछ ऐसा ही दिखाने की कोशिश की गई. इस पोस्टर में बीएसपी, कांग्रेस, सपा, एआईएमआईएम पार्टी के नेता उत्तर प्रदेश का चीरहरण कर रहे हैं और भगवान श्रीकृष्ण की भूमिका में केशव प्रसाद मौर्य खड़े हैं.